'આર્થિક જગત' - પ્રશાંત વાળા ની કલમે: August 2012
સોમવાર, 13 ઑગસ્ટ, 2012
તમારી જોખમ લેવાની ક્ષમતા ચકાસ્યા બાદ જ રોકાણનું સાધન પસંદ કરો
બજારમાં રોકાણ માટે અઢળક વિકલ્પો હાજર છે ત્યારે
રોકાણકારોને ઘણી વખત પોતાના માટે કયો વિકલ્પ ઉત્તમ છે તે સમજાતું નથી .
બજારની અત્યારની અનિશ્ચિતતાને ધ્યાનમાં રાખતા રોકાણકારો બોન્ડ તરફ વળે છે અને શેરમાં વૃદ્ધિનો લાભ લેવાની શક્યતા ગુમાવી બેસે છે .બજારમાં જ્યારે આશાવાદ હોય ત્યારેજ સ્ટોક્સમાં રોકાણ પસંદ કરવામાં આવે છે .
એસેટની ફાળવણીની વાત છે ત્યાં સુધી બજારના હવામાન ઉપરાંત બીજી ઘણી ચીજોનો વિચાર કરવો જરૂરી છે .રોકાણકારોએ પોતાની જોખમ લેવાની ક્ષમતા ચકાસવી જોઈએ અને રોકાણના ઉદ્દેશ વિશે તે સ્પષ્ટ હોવા જોઈએ . લાંબા ગાળા માટે રોકાણ કરવામાં આવે ત્યારે કેટલું નુકસાન સહન કરવાની ક્ષમતા છે તેનો અંદાજ મેળવવો જરૂરી છે .
રોકાણનો પોર્ટફોલિયો તૈયાર કરવામાં આવે ત્યારે રોકાણકારની જોખમ લેવાની ક્ષમતા જાણવી જરૂરી છે જેથી વોલેટાઇલ બજાર વખતે લાગણીવશ થઈને કોઈ ખોટા નિર્ણય લેવાય નહીં . પોતાની જોખમ લેવાની ક્ષમતાનો વધારે પડતો ઊંચો અંદાજ ધરાવતા રોકાણકારો મોટા ભાગે બજારની પ્રતિકુળ સ્થિતિ વખતે સ્ટોપલોસની તકગુમાવી બેસે છે .
જો તેમણે જોખમની ક્ષમતાનો અંદાજ રાખ્યો હોય તો તેઓ મુશ્કેલ પરિસ્થિતિ ટાળી શકે છે . સામાન્ય રીતે વાત કરવામાં આવે તો શેરમાં જોખમ વધારે હોય છે અને તેની સાથે વળતર પણ ઊંચું હોય છે .
ઊંચું જોખમ લઈ શકે તેવા રોકાણકારો લાંબા ગાળે વૃદ્ધિની ક્ષમતાનો લાભ લેવા માટે યોગ્ય સંખ્યામાં શેર રાખવાનુ વિચારી શકે છે . જોકે , બજાર ઘટતું હોય ત્યારે શેરના ભાવમાં થતો ઘટાડો બોન્ડની યીલ્ડ કરતા વધારે હશે . એક વાત ધ્યાનમાં રાખો કે માત્ર વળતર મેળવવાની ઇચ્છા રાખીને રોકાણ કરવું અને તેની સાથે સંકળાયેલા અંગત જોખમને ધ્યાનમાં ન લેવું એ સંપત્તિ સર્જનમાં મોટી ભૂલ છે .
રોકાણકારોએ તેમના સંજોગ અને જોખમની ક્ષમતાના આધારે એસેટની ફાળવણી કરવી જોઈએ . જેમની નાણાકીય સ્થિતિ સધ્ધર હોય અને વધારે જોખમ લઈ શકેતેમ હોય તેઓ વધારે ઉપજ આપી શકે તેવા નાણાકીય સાધનોમાં રોકાણ કરી શકે છે . જ્યારે જેમની જોખમ લેવાની ક્ષમતા ઓછી હોય તેવા લોકોએ ઓછા જોખમના પ્રોડક્ટમાં રોકાણ કરવું જોઈએ .
બજારનું ચક્ર ટૂંકું થઈ રહ્યું છે તેથી રોકાણકારોએ તેમની જોખમ લેવાની ક્ષમતાની સતત સમીક્ષા કરવી જોઈએ . તેઓ પોતાના વિશે જે અંદાજ ધરાવતા હોય તે ખોટોપણ હોઈ શકે છે .
દરેક રોકાણકારની જોખમ લેવાની ક્ષમતા પણ અલગ હોય છે અને વય , રોકાણના સમય તથા રોકાણના ઉદ્દેશ પ્રમાણે તેમાં વિવિધતા આવી શકે છે . રોકાણકારોએ જોખમનો વધુ સારી રીતે અંદાજ મેળવવા પ્રોફેશનલ સલાહ મેળવવી જોઈએ અને પોતાની પ્રોફાઈલ પ્રમાણે વેલ્થ મેનેજમેન્ટ પ્લાન ઘડવો જોઈએ .
જોખમ અંગે નિયમિત આકારણી ઉપરાંત રોકાણકારોએ પોતાના રોકાણના ઉદ્દેશ અનુસાર પોર્ટફોલિયો તૈયાર થયો છે કે નહીં તે જાણવા માટે પણ પોર્ટફોલિયોની સમયાંતરે સમીક્ષા કરવી જોઈએ . બજારમાં હજુ ચિંતાજનક સ્થિતિ છે અને વૈશ્વિક પરિબળોના કારણે પ્રત્યાઘાત આપે છે તેથી રોકાણકારે બજારની અનિશ્ચિતતા અંગે તૈયારી રાખવી જોઈએ .
રોકાણ કરતા પહેલા આટલું ધ્યાનમાં રાખોઃ
જોખમ લેવાની ક્ષમતાઃ બજારના ચઢાવઉતારથી તમારી ઉંઘ ઉડી જતી હોય તોતમારે ઓછું જોખમ ધરાવતા સાધનોમાં રોકાણ કરવું જોઈએ
રોકાણનો ગાળોઃ સમયગાળો જેટલો વધારે હશે એટલા પ્રમાણમાં જોખમની ક્ષમતા વધશે
તરલતાઃ તમને લાગતું હોય કે તમને તાત્કાલિક નાણાંની જરૂર પડશે તો વધુ સારી તરલતા ધરાવતી એસેટમાં રોકાણ કરો